ང་ལོ་ན་བཅུ་ཐོག་སྐབས་ནས་འབྲི་གུང་༧སྐྱབས་མགོན་རིན་པོ་ཆེ་ཞལ་འཚོར་གྱི་ཡོད།ངའི་རྩ་བའི་བླ་མ་༧སྐྱབས་རྗེ་ཐུགས་སྲས་རིན་པོ་ཆེ་དམ་པ་ཞལ་བཞུགས་སྐབས་༧སྐྱབས་མགོན་རིན་པོ་ཆེ་རྡོ་རྗེ་གླིང་དང་ལ་དྭགས་སུ་ང་ཚོའི་སར་ཡང་ཡང་ཕེབས་ཀྱི་ཡོད།ངེད་གཉིས་བླ་མ་གཅིག་གི་སྐུ་མདུན་ནས་བཀའ་ཆོས་ཞུས་པ་དང་ཐོག་གཅིག་གི་འོག་ཏུ་ཉམས་ལེན་བྱས་ནས་བསྡད་མྱོང་བ་རེད།གུང་ལོའི་ཆ་ནས་ཁོང་སྐུ་བགྲེས་པ་ཡིན་སྟབས་ངས་གཅེན་པོའི་འདུ་ཤེས་འཛིན་གྱི་ཡོད།བར་སེང་སྐབས་ང་ཚོ་རྐང་རྩེད་པོ་ལོ་དང་ཕི་རིས་བྷི་རྩེ་བ་དང་རྟ་བཞོན་པ་སོགས་བྱེད་མྱོང་།རང་རང་སོ་སོའི་ཆོས་བརྒྱུད་ལ་དཀའ་ངལ་འདྲ་མིན་འཕྲད་བཞིན་ནའང་༧སྐྱབས་མགོན་རིན་པོ་ཆེ་ནི་ཐུགས་སེམས་བཟང་ཞིང་བྱམས་བརྩེ་ཆེན་པོས་ང་ལ་རྒྱུན་དུ་རྒྱབ་སྐྱོར་གནང་གི་ཡོད།མཛད་བྲེལ་གྱིས་རྐྱེན་པས་ཉེ་ལམ་བར་ལོ་མང་ཞིག་ལ་ངེད་གཉིས་ལྷོད་མཇལ་བྱེད་རྒྱུའི་གོ་སྐབས་མ་བྱུང་།དོན་བརྒྱུད་དཔལ་ལྡན་འབྲུག་པའི་ལོ་འཁོར་ལྷན་འཛོམས་ཐེངས་༥པའི་སྐབས་༧སྐྱབས་མགོན་འབྲི་གུང་ཆེ་ཚང་རིན་པོ་མཆོག་ཆིབས་བསྒྱུར་གནང་བ་དེ་ནི་ལོ་འཁོར་ལྷན་འཛོམས་ཀྱི་ཁྱད་ཆོས་མངོན་དོད་དེ་ཡིན་པར་ང་སྒེར་གྱིས་ངོས་འཛིན་བྱེད་ཀྱི་ཡོད།ཁོང་ནས་ལ་དྭགས་སྐད་ཐོག་གསུང་བཤད་གནང་ཞིང་ཁོང་བྱང་ཆུབ་སེམས་དཔའ་ཆེན་པོ་ཡིན་པས་སྐད་རིགས་གང་གིས་ཐོག་གནང་ནའང་གསུང་ཐོག་པ་མེད།ལོ་གཅིག་ཙམ་གོང་ཁོང་སྐུ་ཁམས་བདེ་མིན་གྱི་གནས་ཚུལ་ལ་ཕྲན་རང་བློ་ཚབས་ཆེན་པོ་བྱུང་།ད་ལོ་ལ་དྭགས་སུ་ཁོང་དངོས་སུ་ལྷོད་མཇལ་བྱུང་ཞིང་སྐུ་ཁམས་གསལ་ཐང་འདུག་པར་དགའ་སྤྲོ་དཔག་མེད་བྱུང་།ད་ཆ་ངེད་གཉིས་རྐང་རྩེད་པོ་ལོ་དང་ཕི་རིས་བྷི་རྩེ་ཐུབ་མིན་མི་ཤེས།རིན་པོ་ཆེ་སྐུ་ཤ་འབྱོར་པོ་གནང་འདུག་ཅིང་ང་ཡང་ཤ་རྒྱགས་ཐོག་ལོ་ན་གཞོན་གཞོན་མིན་སྟབས་མགྱོགས་པོ་བརྒྱུག་ཐུབ་མདོག་ཁ་པོ་མ་རེད།ངེད་གཉིས་ངེས་པར་ལུས་སྦྱོང་དང་ཆུ་རྐྱལ་རྒྱག་པ་སོགས་བྱས་ནས་ལུས་ཤ་སྐམ་དུ་བཏང་ནས་མཉམ་དུ་དགུང་སེང་འགྲོ་རྒྱུའི་གྲ་སྒྲིག་བྱེད་དགོས་འདུག།༧སྐྱབས་མགོན་ཆེ་ཚང་ཪིན་པོ་ཆེ་མཆོག་ནས་ཕྲན་པར་ཁོང་ལྷན་ལ་དྭགས་སུ་དགུང་སེང་འགྲོ་དགོས་ཀྱི་མགྲོན་འབོད་གནང་བྱུང་བས་རིང་མིན་ངེད་གཉིས་རྟ་བཞོན་པ་དང་བང་རྒྱུག་གཏོང་བ་སོགས་ཏན་ཏན་བྱེད་ཀྱི་རེད་ན།ངས་རང་གི་ཆོས་སྤུན་ལྷན་དུས་ཚོད་བཟང་པོ་འདའ་རྒྱུ་ཡོང་བའི་རེ་སེམས་འཆང་བཞིན་ཡོད།